ไฟแนนซ์ทูเดย์
สมคิด จาตุศรีพิทักษ์ รองนายกรัฐมนตรี กระตุกธนาคารออมสินให้ความสำคัญกับการปล่อยกู้คนรายได้น้อยฐานรากในเมืองมากขึ้น หลังจากที่ออมสินปรับภาพลักษณ์เป็นธนาคารของคนรุ่นใหม่ เน้นลูกค้าระดับบน ทำให้ดูห่างไกลกับลูกค้าฐานรากซึ่งเป็นภารกิจหลักของธนาคาร
3 พ.ค. 2559

สมคิด จาตุศรีพิทักษ์ รองนายกรัฐมนตรี กระตุกธนาคารออมสินให้ความสำคัญกับการปล่อยกู้คนรายได้น้อยฐานรากในเมืองมากขึ้น หลังจากที่ออมสินปรับภาพลักษณ์เป็นธนาคารของคนรุ่นใหม่ เน้นลูกค้าระดับบน ทำให้ดูห่างไกลกับลูกค้าฐานรากซึ่งเป็นภารกิจหลักของธนาคาร
อภิศักดิ์ ตันติวรวงศ์ รมว.คลัง ยกทีมกระทรวงการคลัง บินข้ามฟ้าร่วมประชุมประจำปีสภาผู้ว่าการธนาคารพัฒนาเอเชีย ครั้งที่ 49 การประชุมรัฐมนตรีว่าการกระทรวงการคลังและผู้ว่าการธนาคารกลางอาเซียน+3 ครั้งที่ 19 ที่นครแฟรงก์เฟิร์ต สหพันธ์สาธารณรัฐเยอรมนี โอกาสนี้ยังถือโอกาสพบผู้นำทางการเงินและนักลงทุนในไทยโรดโชว์เศรษฐกิจประเทศไทยไปในตัวด้วย
ช่วงนี้ กุลิศ สมบัติศิริ อธิบดีกรมศุลกากร หาเวลาว่างจากงาน ซ้อมยิงปืนเป็นครั้งแรก เหตุผลไม่รู้ว่าคิดสนุก หรือซ้อมยิงจริงจังเพื่อเป็นการป้องกันตัว เพราะเป็นที่รู้กันดีว่าอธิบดีกรมศุลกากร ทำงานขัดผลประโยชน์ของผู้ที่ทำผิดจำนวนมาก
ฉัตรชัย ศิริไล เอ็มดี ธนาคารอาคารสงเคราะห์ (ธอส.) ตีโจทย์แตกว่า โครงการบ้านประชารัฐ ผลงานไม่ได้อยู่ที่ยอดขอสินเชื่อ แต่ต้องพิสูจน์กันที่ยอดอนุมัติจริง เพราะเป็นเม็ดเงินที่จะเข้าสู่ระบบเศรษฐกิจ ซึ่งเป็นประเด็นเดียวกับที่ รมว.คลัง ให้ความสำคัญและกำชับให้ผลักดันตรงนี้เป็นเนื้อเป็นหนังให้เร็วที่สุด